Henry Lhoten kirja **A la Découverte des Fresques du Tassili** (1958) on innostanut monet näkemään omin silmin Saharan kalliotaideaarteet.

Kirjasta ilmestynyt suomennos **Saharan kalliopiirrokset - 10000-vuotisen kulttuurin jäljillä** (Kustannusosakeyhtiö Tammi, 1959) oli myös meidän innoituksemme lähteenä, kun vuoden 2009 alkupuolella aloimme suunnitella matkaamme Tassili n'Ajjeriin.

Nyt, yli 50 vuotta Lhoten kirjan julkaisemisen jälkeen, voimme avata aivan uuden, värikkään näkökulman tuohon sykähdyttävään kuvamaailmaan.

Vuoden 2009 lokakuun lopulla toteutui viiden rohkean suomalaisen kalliotaidetutkijan matka Algerian Tassili n'Ajjeriin.

Lento Helsinki-Pariisi-Djanet tuo matkailijat aivan kalliotaidealueen reunalle, mutta kalliotaidetta nähdäkseen on noustava vielä noin 700 metriä ylempänä olevalle ylätasangolle.

Tänne, uskomattomaan kuumaisemaan, ovat kivikauden ihmiset maalanneet ja uurtaneet kuvia, jotka kuuluvat vanhimpiin ja upeimpiin koko maailmassa.

Jo Tassili n'Ajjerin kuvien äärellä joukkomme päätti julkaista näkemästään ja kokemastaan kuvateoksen.

Lähde mukaan virtuaaliselle kahden viikon ja 200 kilometrin patikkamatkalle Jokien Ylätasangolle, Tassili n'Ajjeriin.

Terveisin,

Agaouad, Aïcha, Bokheni, Fadimata

ja Oucha

**Sahara opettaa**

**Patikoimassa Algerian Tassilissa**

”*Jos haluat avata ikkunan maailmaan, kannattaa varautua siihen, että vieraat tuulet puhaltavat sisään.*” (Zarko Petan) Minulle kävi juuri näin. Jokin aika sitten palasin Algeriasta täysin muuttuneena miehenä. Tuaregielämä oli lyönyt leimansa sisimpääni.

Nyt jälkeenpäin sanoisin, että siellä heidän joukossaan ja ehdoillaan pitäisi jokaisen ympäristöasioista päättävän viettää pari viikkoa. No, miksi juuri sinne piti ängetä, entiseen Ranskan siirtomaahan (itsenäistyi tasavallaksi v.1962). Jo koulupoikana lueskelin antaumuksella Henry Lhoten kirjan 'Saharan kalliopiirrokset'. Lhote tutki ja hänen ryhmänsä kuvasi sekä kopioi kaikki löytämänsä Tassili N’Ajjerin alueen piirrokset ja maalaukset. Heidän työnsä tulokset löytyvät nykyään Pariisin Musée de I’Hommesta.

**Seikkailuun**

Seikkailuntuntua alkoi olla ilmassa, kun Pariisin CDG-lentokentän (Charles de Gaulle-kentän) 2D-terminaalin (FINNAIRin tuloterminaali) ulko-ovella etsin bussia 3T-terminaaliin (mm. chartereiden lähtö). Ulkopuolella seisoskeli 6 pitkää, salskeata miestä tupakalla, ja kas kummaa, jokaisella hihassa suomenlippu ja sotilasasut.

*- Mihis’ sitä ollaan matkalla*, kysyi yksi heistä.

*- No, keskelle Saharaa, Algerian Djanetiin*, sanoin.

*- No, sittenhän meillä on lähes sama matka, ollaan menossa T*š*adiin estämään tappeluita.*

Huh - huh! Siinä se tuli. Olin menossa aika lähelle Libyan, Tšadin ja Nigerin rajaa. Jo lähtiessä vaimo oli pakottanut minun tarkistamaan, riittääkö vakuutukseni tuomaan minut takaisin kaikissa tapauksissa. Sain If:ltä 'mustaa valkoisella' vakuudeksi. Nettikirjoituksista sai sen kuvan, että varsinkin isojen firmojen suomalaisedustajilla piti olla turvamiehet aina mukana Algeriassa kidnappausuhan takia. Nyt oli enää turha jänistää. Yksi miehistä neuvoi:

- Jatka käytävää suoraan ja rappuset alas…siellä kulkee terminaalien välinen sukkula.

Kiitin ja poistuin paikalta. Tosin jouduin vielä sukkulan jälkeen rinkka selässä patikoimaan n. 300 m itse terminaaliin.Algerian matkalle ilmoittautui vain viisi rohkeaa (yleensä Siperian matkoillamme on mukana aina ollut n. 15 ”sveikkailijaa”). Tuo on ryhmällemme kauan sitten keksitty nimi.

Viisumin saanti tuotti aikamoisia ongelmia. Sellainen piti hankkia Algerian Suurlähetystöstä Tukholmasta. Viisumin hintakin oli melkoinen arvoitus. Muutamien soittojen jälkeen selvisi, että se oli noin 300 SKR. Lisäksi vastaanottaja ja matkan tarkoitus olivat tärkeitä. Matkalle lähdettäisiin marraskuun alussa, jolloin Saharassakin on talviaika. 16 päivää katsottiin riittävän pitkäksi ajaksi. Ei, kun kamppeet reppuun ja menoksi. Pariisissa oli siis koneen vaihto. Tapasin lopun joukostamme CDG:llä. He olivat lentäneet jo aamulla Blue1:lla.

Isolla charter-koneella, joka oli täynnä ranskalaisia, lensimme ensin matkakohteemme ohi monta sataa kilometriä ***Tamanrassetiin*** lähes Saharan eteläreunaan. Tämä oli varsin erikoinen lento: kun pimeässä yritimme löytää lentokentän, jouduimme kiertelemään monta kierrosta ennen kuin kentän valot sytytettiin. Alkoi jo tuntua siltä, ettei muutenkin kuoppainen lentomme pääty lainkaan kentälle. Pilotti sammutti koneesta sisävalot ja sytytti siiven kärkiin merkilliset koneen rungon valaisevat valot. Ehkä se oli merkki kentän henkilökunnalle.

***Djanetiin*** päästiin vasta pikkutunneilla, jolloin kuutamo oli parhaimmillaan. Siellä jouduimme melkoiseen syyniin. Jokainen matkustaja kuvattiin oletettavasti lämpökameralla, ettei vain sikainfluenssaista ollut koneessamme. Valkotakkinen lääkäri ja pari vihreäkaapuista sairaanhoitajaa seurasi tarkkana toimitusta ja jakoi H1N1-ohjelappusia (arabiaksi). Koko tarkastus kentällä kesti varmaan toista tuntia, sillä matkatavaramme läpivalaistiin ja reput pengottiin. Jouduimme täyttämään arabian-/ranskankielisen maahantulokaavakkeen ja myös arvotavaralappusen.

No, päästiinhän sitä lopulta jeeppeihin, joissa istui pari huppupäistä kaveria (tulevat apulaisemme) valkoiset silmämunat ja hampaat loistaen näyttäen kunnon roistoilta kuutamossa.

Tästä alkoi varsinainen valokuvausretkemme ***Unescon suojelukohteessa Tassili N’Ajjerin kansallispuistossa.*** Tarkoituksemme oli vaeltaa tuo kaksi viikkoa kameleiden perässä kansallispuistoa ristiin rastiin ja

valokuvata kaikki muinaiset kalliotaidekohteet. Meitä oli siis viisi, kaksi naista ja kolme miestä. Tuaregiapujoukkoihin kuului kaksi opasta, tulkki, kokki ja kolme kamelin ajajaa sekä 11 kamelia. Saimme heti uudet tuareginimetkin. Minä olin matkan ajan Agaouad.

**200 kilometriä jalkaisin 1700 metrin korkeudessa**

Huomasimme yllätykseksemme, että Sahara ei olekaan pelkkää hiekkaa ja tasaisia dyynejä, vaan jouduimme kiipeämään Djanetin 1000 metristä 1700 metriin, jossa korkeudessa vaelsimme jalkaisin koko kaksi viikkoa yöpyen aina pikku teltoissamme. Maisemat olivat aivan uskomattomat. Jyrkät solat, joiden läpi oli kamelienkin kiivettävä tahi laskeuduttava, olivat täynnä valtavia kivenlohkareita ja lähes mahdottomia kavuta.

Maisemia hallitsivat valtavat, n. 30 m korkeat raukit (neulamaiset kivimuodostelmat) aina silloin, kun kuljettiin alhaalla tuulen ja veden kuluttamilla tasangolla. Välillä maasto oli silmänkantamattomiin aivan mustaa kivimassaa kuin suoraan tulivuoren kidasta. Kaksi kertaa oli pakko panna hihat heilumaan ja tehdä kameleille pätkä tietä, muuten ei retkikunta olisi päässyt illaksi tavoitteeseensa.

Klo 6 oli herätys ja telttojen kasaaminen. Sitten klo 7 oli aamupala, jonka kokki oli kasannut filtille ja jonka ympärillä patjoilla polvillaan tai kyljellään naposteltiin teet ja purtavat. Klo 8 oli kamelien kuormaus ja lähtö. Kun kamelit olivat valmiit lähtöön, opas huusi

”***negla*** !” (=lähdetään!). Neljä tuntia tallusteltiin oppaan perässä ja välillä kuvattiin kalliomaalauksia ja -piirroksia. Sitten oli päivän herkutteluhetki, jonka kokkimme oli kamelien lepopaikalle järjestänyt. Lounas koostui ihanasta vihannestarjottimesta, joka oli aina hyvin aistikkaasti aseteltu. Koko kahden viikon aikana ei syöty lainkaan lihaa, ellei nyt pientä kalasosetta lasketa. Aterian jälkeen lepäsimme pari tuntia (siesta-aika) ja iltapäivällä taas tallusteltiin vielä kaksi-kolme tuntia. Sitten alkoikin jo kohta hämärtää ja oli pikaisesti löydettävä tarpeeksi kivetön ja tasainen paikka teltalle. Iltateet ja lämpimät keitot saatiin vielä massuihin iltanuotiolla ja sitten ***”laila saida!”*** (=hyvää yötä!). Yhteensä koko matkalla tallustelimme yli 200 km ja minkälaisessa maastossa! Karut ja hyvin erikoiset maisemat tekivät meihin suurimman vaikutuksen hienojen kalliopiirrosten ja -maalausten lisäksi.

**Nuotiotulilla tuaregileipää**

Ja kyllä tuo tuaregien elämäntapa jätti mietittävää. Vain pienet sandaalit jalassa he liikkuivat kuumassa yli 30 asteen kivikossa, jossa koska vain sarvikyy tahi kameliskorpioni saattoi iskeä. Vaivattoman oloisesti he liikkuivat ja illalla he kerääntyivät nuotionsa ääreen kertomaan päivän havaintojaan. Yöksi he kääriytyivät filttiinsä etsiytyen johonkin kallion koloon. Yöllä oli nytkin lämpötila alle +5 astetta. Joka ilta nuotiolla yksi heistä alusti tuaregileipätaikinan (jauhoja, vettä ja pikkuisen suolaa) pienessä metallivadissa.

Vahvat kädet vatkasivat taikinaa varmaan yli puoli tuntia, jolloin taikina turposi ja kiinteytyi. Sitten kuumaan nuotiohiekkaan ja tuhkaan koverrettiin leivänkokoinen kuoppa ja taikina kuopattiin siihen sellaisenaan. Päälle kasattiin vielä kuumaa tuhkaa ja palavia pensaita sekä hiiliä. Pienen ajan kuluttua esiin kaivettiin ihanannäköinen tuore leipä (tagella), josta liiat hiekat kopisteltiin pois…ja ei kun syömään. Tuaregit murensivat leipänsä yhteiseen kulhoon liemiruoan joukkoon ja napostelivat sieltä suihinsa.

Pääsimme joskus osallisiksi myös tästä leivästä, mutta yleensä meille oli kokki valmistanut kunnon keiton pavuista, herneistä tai linsseistä tms.

Nuotiohetket kuutamossa olivat aivan uskomattoman mieleen jääviä. Kivierämaassa piti tarkasti katsoa, minne meni iltapisulle, ettei eksynyt tyystin palatessaan.

**Kivikauden aikaa**

Tuli väistämättä mieleen kivikauden ihmiset, joita täällä eleli harvakseltaan jo 12 000- 10 000 vuotta sitten. Jo 8000 vuotta sitten nämä ihmiset viljelivät ohraa. Heidän paimentamissaan laumoissa saattoi olla lampaita ja vuohia. He saattoivat olla ensimmäiset ihmiset, jotka kesyttivät alkuhärän. Tällainen näyttää tiedemiesten mukaan olleen tilanne vielä 7000 vuotta siten Saharassa. Mutta sitten alkoi ilmasto muuttua kuivemmaksi. Ihmisryhmien oli pakko paimentolaisina muuttaa aavikon keskellä olevien runsassateisempien vuoristojen rinteille osan vetäytyessä Saharan eteläpuoliselle savannivyöhykkeelle. Sateita täällä saatiin n. vuoteen 3400 eaa saakka, sitten iski kovempi kuivuus, joka jatkuu edelleen.

Ehkä näiden tuaregien esi-isät ym. läpivaeltaneet heimot olivat tehneet nämä kuvat, joita kaikki luolat täällä olivat täynnä (niitä on Lonely Planetin mukaan Tassilin kansallispuiston alueella n. 15 000). Niitä kuvaamaanhan me juuri olimme tänne raahautuneet.

Yleensä ranskalaisturistit tulevat Djanetiin tai Tamanrassetiin nähdäkseen Saharan ja vaivautuvat ehkä vuokra-auton kyydissä joillekin helppopääsyisille kuvauspaikoille. Me emme tyytyneet sellaiseen.

No, mitä oikein siellä näimme? Upeimmat maalaukset olivat ns. pyöröpäätyylin kauteen kuuluvia( n.10000 - 8000 vuotta vanhoja) sutjakoita ihmishahmoja, jumalan kuvia, senaikaisia eläimiä, kuten norsuja, kirahveja, krokotiileja, virtahepoja, leijonia, strutseja ja gaselleja ym. Saharan menneisyyshän on monivivahteinen. Välillä on ollut erittäin kosteaa ja joet ja järvet ovat tarjonneet ruokaa isolle neoliittisen kauden (kivikausi) joukolle. Sitten on tullut hyvin kuiva kausi, jolloin väki on siirtynyt takaisin etelään palatakseen taas uuden kostean kauden tullessa. Koko ajan on tapahtunut eräänlaista

’pumppausliikettä’.

Nythän tilanne on se, kuten jokainen tietää, että Sahara on rutikuivaa aluetta, jossa vain wadeissa voivat nomadit (tuaregit) paimentaa aasejaan ja vuohiaan ja jossa vettä saattaa olla pieniä määriä keitaissa ja kivien koloissa. Täällä kuitenkin tapasimme oikeita nomadeja, jotka vielä asustavat karjoineen lähes kivikautiseen tapaan juuri noissa luolissa, joissa kalliotaidettakin on. Tapaamamme nomadiäiti ja -tytär, joilta aasit olivat karanneet, näyttivät täysin onnellisilta saadessaan liikkua vapaina paikasta toiseen. Algeria öljyvaltiona on kyllä houkutellut nomadeja luopumaan karjastaan ja muuttamaan kaupunkiasuntoihin, joita heille on varattu, mutta turhaan.

Djanetista n.200 km pohjoiseen ovat Edjelen ja Hassi Messaoudin öljykentät. Bensan hinta ei meistä suurelta tuntunut. Se maksoi 23 senttiä/litra.

**Saharasta selviää hengissä**

Näin jälkeenpäin ajateltuna matkastamme jäi erittäin positiivinen kuva, vaikka nestevajauksemme aiheutti pieniä ongelmiakin. Saimme joka päivä 1½ litran muovipullon vettä käytettäväksemme. Sillä piti sitten hoitaa hammaspesut ym. Loppumatkasta taisi juomamme jo olla lätäköstä otettua ja kloorattua, koska oli aika savisen näköistä. Koko kahden viikon aikana emme voineet pestä itseämme kuin vauvojen kosteuspyyhkeillä. Ryhmämme jäsenet pysyivät, ihme kyllä, terveinä koko matkan, mitä nyt laastareita uusittiin päivittäin. Itse polkaisin akasian piikin tossuni läpi. Meni varmaan vielä sentin jalkapohjaanikin, mutta jodipuhdistus ja laastari hoitivat vamman. Akasian piikin poistaminen tossusta oli kyllä vaikea tehtävä. Oli kuin olisi kiskonut 2½ tuuman rautanaulaa, joka on lyöty laudan läpi. Ihmettelimme joukolla, miten kamelit voivat riipiä akasian piikkisiä oksia suuhunsa ihan mielihalulla.

**Mitä Sahara opetti?**

**-Ensiksikin**, että sieltä löytyy eniten kalliotaidetta koko maailmassa. Ehkä kuuluisimpia kaiverruksista on ***”Itkevä lehmä”*** ***(La Vache qui Pleure)*** lähellä Djanetia. Sen iäksi katsotaan n. 6000 vuotta. Miksi lehmä itkee? No, siksi, että vesilätäkkö juuri sen kaiverruksen edustalta on kuivunut. Siis, Saharassa on ollut useita asumiseen sopivia kausia ja sitten taas huonoja kausia.

**-Toiseksi**, että kaikilla Saharassa ja koko Afrikassa eivät asiat ole hyvin. Tästä saimme oppaaltamme perusteellisen luennon, kun sain kuvattua leiripaikkamme ohi vauhdikkaasti etenevän joukon. Vilkutuksiimme joukon johtaja kääri vain turbaaniansa enemmän kasvojensa eteen. Joku loppupäästä jopa vilkutti. Siinä vaelsi 23 nuoren joukko kohti Välimeren rannikkoa, ehkä tavoitteena Eurooppaan lähtevä laiva. Joukko oli lähes kokonaan nuoria miehiä, joilla ei juurikaan kantamuksia ollut. Oppaan mukaan tämä väki oli saattanut tulla hyvinkin kaukaa etelästä, Tsadista, Malista, Nigeriasta jne. Kaikki he olivat etsimässä parempaa elämää. Oppaan mukaan osa niistäkin saattoi rahanpuutteen takia päätyä 'kotiorjiksi' jollekin varakkaammalle tilalle ruokapalkalla.

**-Kolmanneksi**, että nuoret(miehet) saattoivat viettää railakasta iltaa kaduilla ilman viinaa. Kaupoista ei löytynyt turkkilaista 0-prosenttista olutta vahvempaa, vaikka Algeria tunnetaankin oivallisena viinimaana. Riehunta kaduilla jatkui aamutunneille asti Algerian voitettua Egyptin jalkapallossa (Afrikan mestaruus).

**-Neljännneksi**, että n. 5m pitkä kangassuikale kannattaa hankkia heti alkuun ja opetella käärimään se tuaregimaisesti päähänsä. Sen suojiin voi sitten tarvittaessa suojautua vaikka hiekkamyrskyssä. Itse käytin tuota ***achach’ia*** (sanoimme sitä ”sössöksi”) koko matkan ajan siellä. Tosin itse en osannut sitä kääriä, vaan pääoppaamme teki sen joka aamu oikein mielihalusta. Se saattoi suojata ohuelta hiekan pölyltä, jota koko ajan oli ilmassa ja tukki pikku kameramme, joissa oli automaattinen suljin. Kamerat oli aina pidettävä vaikka minigrippusissa… ainakin linssit. Hieno hiekan pöly näkyi selvästi vasta pimeässä otsalampun valossa.

**-Viidenneksi**, että tämä paha kuivuus, joka nyt jo koettelee taas Itä-Afrikkaa, ei kokonaan ole ihmisten aikaansaamaa. Nuo maisemat, jossa vaelsimme, ovat säilyneet lähes muuttumattomina varmaan yli 3000 vuotta. Maisemat kuivuivat silloin, kun mm. Euroopassa ja meillä viimeinen jääkausi loppui n.9000 -10000 vuotta sitten. Jää sitoi tavattomasti vettä. Sitten taas jonkun aikaa oli kosteaa ja vettä riittämiin Saharassakin vaikka virtahevoille ja krokotiileille.

**- Kuudenneksi**, että tuareginaista ei saa valokuvata luvatta, eikä mieskään halua tulla kuvatuksi kasvot paljaana. Heti, kun ojennat kamerasi miestä kohti, tämä kietoo huivinsa erityisesti suunsa eteen. Tähän liittyy jokin vanha uskomus. Ehkä pahat henget pääsevät silloin suun kautta sisään ruumiiseen. Tähän emme saaneet vastausta.

**- Seitsemänneksi**, että taisimme olla lähes ensimmäiset suomalaiset, jotka valokuvasivat noita vanhoja taideteoksia. Ainakaan kukaan retkemme apumiehistä ei ollut kuullutkaan suomalaisista.

Kokonaisuutena matkamme onnistui ja jätti lähtemättömät jäljet sieluihimme.

Joku meistä taisi mainita jopa uudesta retkestä uusille kohteille, joita emme vielä nähneet.

Erkki Hannonen

**Saharan kalliotaide**

Saharan kalliotaiteen tutkimuksen perustan, myös kronologialle, loi saksalainen Henri Barth 1800-luvun puolivälissä tehtyään kuuden vuoden tutkimusmatkan Saharan halki. Barth oli löytänyt kallioihin kaiverrettujen härkien kuvia minkä pohjalta hän teki oikeaan osuneen tulkinnan siitä, että aikoinaan Sahara on ollut huomattavasti nykyistä vehreämpää ja karjanhoidolle sopivaa aluetta. Hän huomasi myös että kallioon hakatuissa piirroksissa ei koskaan esiintynyt kamelia jonka on siis täytynyt tulla Saharaan paljon piirroksia myöhemmin.

Edelleen 1930-40-luvuilla useat retkikunnat löysivät useita kalliotaidealueita Saharan vuoristoalueilta, lähinnä Algerian ja Libyan eteläosista. Kiinnostus Saharan muinaisuuteen lisääntyi huomattavasti vuoden 1956 jälkeen kun Tassili n'Ajjerin vuoristosta löydettiin runsaasti kalliomaalauksia ja -piirroksia. Työstä vastasi ranskalainen Henri Lhote, jonka vuosina 1956-1970 tekemät tutkimukset ovat tähän saakka olleet Saharan kalliotaiteen merkittävimmät (ks. kirjallisuusluettelo, s. 200).

Lhoten ryhmä teki matkoillaan tuhansia kalliomaalausten kopioita, joita säilytetään Pariisissa Musée de l'Homme'ssa.

Vuonna 1982 Tassili ja kolme vuotta myöhemmin läheinen Libyan Tadrart Acacusin kalliotaidealue hyväksyttiin UNESCOn maailmanperintölistalle. Algerian sisällissodan (1991-2002) jälkeen maahan on ollut jälleen mahdollista matkustaa, kuten myös itäiseen naapuriin Libyaan. Sen seurauksena lisääntynyt matkailu ja kiinnostus Saharan kalliotaiteeseen näkyy aihetta käsittelevien, lähinnä ranskankielisten kirjojen määrän nousuna. Myös aihetta käsitteleviä internetsivuja on runsaasti.

Jo 1960-luvun alussa Saharasta tunnettiin yli 30 000 kalliopiirrosta ja pelkästään Tassilista yli 15 000 maalausta. Kalliotaidetta löytyy ja sitä on tehty nykypäiviin saakka kaikilta Saharan vuoristoalueilta. Joukossa on kymmenkunta todella merkittävää aluetta, jotka on merkitty oheiseen karttaan.

Tassilissa on eniten kalliomaalauksia ja siellä on myös merkittävä Wadi Djerat’in 4000 kalliopiirroksen keskittymä.

Tieto Saharan ilmaston muuttumisesta vesieläinten suosimasta vehreästä savannista nykyiseen autiomaahan tuli juuri kalliotaiteesta. Jo 1800-1900-lukujen taitteessa geologi G.B.M. Flammand huomasi, että sukupuuttoon kuolleen, suurisarvisen Bubalus- muinaispuhvelin (Bubalus antiquus) kuvia on vain kaikkein vanhimmissa piirroskuvissa.

Pian todettiin, että kuvien seuraavassa kaudessa puhveli oli kadonnut ja tilalle tullut kesytetty nauta ja negroidisin

piirtein kuvatut isot pyöreäpäiset ihmishahmot.

Seuraavissa kuvissa nauta säilyi mutta ihmishahmot muuttuivat pienemmiksi ja ”pienipäisemmiksi”. Tämän jälkeen seuraava, suorastaan silmiinpistävä muutos oli hevosen ja vaunujen tulo kalliotaiteeseen, erityisesti maalauksiin.

Kameli oli kuvattu vain kaikkein nuorimpiin, kömpelömmin maalattuihin hahmoihin. Tämä eläin- ja ihmiskuviin pohjautuva 1900-luvun alkupuolella luotu jaksotus on edelleen Saharan kalliotaiteen perusta.

Saharan kalliotaiteen tutkimuksessa puhutaan mieluimmin tyylikausista kuin ajanjaksoista. Sen kausia on tarkennettu viime vuosiin saakka. Uusimpana, 2000-luvun alun löytönä pidetään Kel Essuf-vaihetta.

Algerian Tadrartin eteläosasta on löydetty vasta 2002-2003 piirroksia, joihin on kuvattu hieman ihmisenkaltaisia hahmoja, joilla on eläimen häntä. Ylösnostetuissa käsissä ja jaloissa on merkillisesti havaittavissa vain kolme tai neljä sormea ja varvasta. Näiden kuvien on arvioitu olevan pyöröpääkuvien edeltäjiä.

Kalliotaiteen ajoittaminen on ollut hankalaa ja sitä on mm. tehty vertaamalla tietoja ilmaston ja kuva-aiheiden muutoksista.

Radiohiiliajoitusta on vaikea tehdä koska kalliotaidekentät ovat edelleen leiripaikkoja eikä taiteeseen varmasti sidoksissa olevaa orgaanista materiaalia löydy helposti. Myöskään uudempi hiukkaskiihdytinajoitus (AMS) ei ole tuottanut mainittavia tuloksia.

Saharan kalliotaiteen alku ajoitetaan viimeisimmän jääkauden jälkeiseen lämpimään ja Saharassa myös kosteaan holoseenikauden alkuun 10 000-9000 eaa. Saharassa monsuunisateet alkoivat 8500 eaa ja ilmasto kuivui 3000 eaa, jolloin vesieläimet hävisivät ja karjanhoito vaikeutui.

Kesy hevonen levisi Pohjois-Afrikaan idästä käsin 1500-luvulla eaa ja sen jälkeen myös vaunujen käyttö antiikin kulttuureista Libyan kautta. Ratsuna hevosta ei todennäköisesti käytetty ennen 400-lukua eaa.

Kameli tuli Saharaan myöhään, todennäköisesti Länsi-Saharassa vasta 200-luvulla eaa. Ensimmäiset kirjalliset maininnat Länsi-Saharan kamelista ovat vasta 46 jaa. aavikoitumisen seurauksena kameli korvasi hevosen kuljetuseläimenä ajanlaskun vaihteen jälkeisinä vuosisatoina. Siirtymävaiheessa hevonen ja kameli esiintyvät samoissa kalliokuvissa.

Yhteenveto Saharan kalliotaiteesta ja sen ajoituksista voidaan esittää seuraavan taulukon muodossa:

Saharan vuoriston leiripaikoilta löytyy runsaasti erilaista keramiikkaa pitkältä aikaväliltä. Kuvassa on myös kvartsinen nuolenkärki.

Kamelikauden soturi Ihelen-Thilahista. Hänellä on kädessään heittokeihäs ja vyöllään miekka, jollaisia tuaregeilla on ollut käytössään nykypäiviin saakka.

Saharassa vainajat on haudattu halkaisijaltaan noin viisimetristen kivikehien sisälle joihin on usein lisätty pystypaasi. Hautaustapa on säilynyt tuhansia vuosia samanlaisena joten hautauksen ikää on ilman kaivauksia vaikea arvioida.

Kalliotaiteen tyyleistä, kuvien koosta ja erityisesti tavasta miten ihminen on kuvattu, on voitu päätellä eri heimojen ja Saharan eteläpuolelta tulleiden kansojen asuttaneen Pohjois-Saharaa eri aikoina ja usein yhtaikaisesti.

Kuvista saadaan selville ihmisten vaatetusta ja aseistusta. Bubalus-vaiheessa aseina oli nuija, heittosauva, kirves tai jousi, mutta ei vielä heittokeihäs. Seuraavassa kaudessa aseena on vain jousi. Hevoskaudella aseistuksessa tapahtuu suuri muutos, keihäs ja pyöreä kilpi ilmestyvät jousen rinnalle.

Vaununkuvien yhteydessä esiintyy myös käsivarresta riippuva veitsi joka muistuttaa tuaregien vieläkin käyttämää veistä. Hevosvaiheen lopussa sulat alkavat koristaa soturien päitä.

Kamelikaudella kuvissa on melkein yksinomaan heittokeihäs ja toisinaan tuaregtyyppinen miekka ja pyssy.

Kaiken kaikkiaan Saharan määrällisesti maailman rikkain kalliotaide kertoo ihmisten elämästä ja sen muutoksista poikkeuksellisen tarkasti ja yksityiskohtaisesti. Tämä aarreaitta on säilynyt vuoriston vaikeakulkuisessa maastossa pitkään ulkopuolisilta suljettujen valtioiden rajojen takana.

Onneksi alueen asukkaat ovat ylpeitä taiteestaan mikä takaa tämän todella arvokkaan perinnön säilymisen tulevillekin sukupolville.

Fadimata

↖Algerian laki kieltää tiukasti kaikentyyppisten arkeologisten löytöjen ja jopa Saharan hiekan viemisen pois maasta. Pienetkin hiekkapurkit takavarikoidaan tullissa.

**Pyöröpäät**

Erikoislaatuiset pyöreät ihmisfiguurien päät ilman kasvonpiirteitä ovat antaneet nimen tyylikaudelle. Kuvat ovat etupäässä maalauksia, ne ovat maailman suurimpiin kuuluvia kalliomaalauksia. Yhden figuurin koko saattaa olla yli viisi ja puoli metriä korkea.

Pyöröpäätyylin esiintymisalue ulottuu pohjoisessa Algerian Tassiliin, etelässä Nigerin Djadoon ja idässä Libyan Acacukseen ja Aramatiin.

Tassili n´Ajjerin arkaaiset kuvat sijaitsevat kaikkiaan n. 20 km etäisyydellä toisistaan, taiteen pyhätössä, joka muodostuu Tamritin, Tan-Tsumaitakin, Tin-Tatsariftin, Sefarin, Jabbarenin ja In-Auanrhetin alueista. Tällä alueella esiintyy omalaatuisia kuvateemoja suurin tyylieroavaisuuksin, ylisuuria yliluonnollisia hahmoja, selvästi leijuvia tai uivia hahmoja tuonpuoleisesta shamanistisesta maailmasta, yksittäisiä figuureja sulkakoristein ja vartalomaalauksin, sienipäisiä ihmishahmoja, naamioita ja naamiopäisiä hahmoja, tanssikohtauksia ja afrikkalaisia suureläinsilhuetteja kuten kirahveja ja elefantteja. Myös hyönteisten ja kalojen kuvia on mukana sekä joitakin häränkuvia. Maalauksissa vapaamuotoisesti kuvatut ihmishahmot, antiloopit ja harjavuohet (Ammotragus lervia), joiden kulttimerkitys on ilmeinen, ovat erityisasemassa suhteessa muihin kuviin.

Varhaisimmat pyöröpäätyylin hahmot on maalattu käyttäen pelkästään ääriviivaa, enimmäkseen punaisella, violetilla tai valkoisella värillä (Fabrizio Morin mukaan), myöhemmissä kuvissa ne on maalattu kokonaan väriskaalana vihreän, okran, punaisen ja valkoisen sävyt. Näissä myöhemmissä kuvissa n. 8600-7800 v. sitten (Morin mukaan) henkilöillä on negroidit piirteet mikä viittaa etelämpää tulleisiin ihmisiin.

Kuvatut henkilöt ovat suuria ja heidät on kuvattu frontaaliasennossa. Naispuolisten hahmojen kasvot on kuvattu profiilissa, rinnat päällekkäin, vatsa on kaareva ja napa työntyy esiin. Naisten kädet ovat usein kohotettuna ylös ikäänkuin he olisivat hakemassa siunausta valtavan kokoiselta jumalhahmolta. Jumalhahmojen muodottoman suurikokoiset kivekset, todennäköisesti elefanttitaudin aiheuttamat, ovat tyypillisiä alueen kuville. Tätä aihetta on käsitellyt mm. François Soleilhavoup.

Kuvien valtava koko kertoo, että villieläimillä on ollut merkittävä osa toimeentulolle ja niillä on myös ollut keskeinen asema varhaisten metsästäjien ja keräilijöiden rituaaleissa. Villieläimiä, mm. kirahvia on lähestytty naamioituneena, jottei eläin säikkyisi. Sitä on ruokittu ja saatu se näin vähitellen tottumaan ihmiseen, joka puolestaan on hyötynyt siitä saatavasta maidosta.

Naisilla on suuri merkitys metsästäjäyhteisössä mikä näkyy myös pyöröpääkauden kuvissa, niissä on kuvattu paljon naisia, myös metsästyskohtauksissa, joissa ainoa kuvattu ase on jousipyssy. Myös koristeltuja keramiikkapalasia on säilynyt samalta aikakaudelta.

Pyöröpäätyyli ajoittuu n. 10000-7000 vuoden taakse, tosin eri tutkijoiden näkemykset poikkeavat paljonkin toisistaan: varhaisimmat kuvat ovat Mussolinin ja Le Quellecin mukaan 7000, Aumassipin mukaan 10000, Lupacciolun mukaan 12000 vuotta sitten maalattuja. Pyöröpäätyylin ajanjaksona Saharan ilmasto oli joka tapauksessa suotuisa kasveille, eläimille ja ihmisille, vettä oli riittävästi.

Kuvakentissä on paljon toinen toistensa päälle maalattuja kuvia, mikä taas on ollut tutkijoille hyvä asia ajoituksien tekemisessä. Suurten jumalhahmojen päälle ei kuitenkaan ole maalattu uudempia kuvia, ehkäpä niitä on erityisesti kunnioitettu sellaisenaan.

Pyöröpäätyyli tai pyöröpääaikakausi on ollut erittäin voimakkaana vaikuttajana sitä seuraaville aikakausille.

**Maalausten väreistä**

**Väriaineista**

Maavärit ovat olleet käytössä niin kauan kuin kuvia on maalattu. Kunkin alueen maaperästä saatavat pigmentit ovat sanelleet maalausten väriskaalan.

Yleisin käytetty väriaine ympäri maailmaa on punainen, sen eri sävyt heleästä sinooberista lähes mustaan.

Tassili n`Ajjerin kuvista useat, varsinkin ajoitukseltaan varhaisimmat on maalattu korostamalla vahvasti ääriviivaa, enimmäkseen punaisella, violetilla tai valkoisella värillä.

Kuvantekijän väripaletti koostuu alueen maaperästä saatavista pigmenteistä: keltaiset sävyt ovat rautahydroksidia ja piihappoista savea, punaiset ja okran sävyt rautaoksidia.

Se, onko punaista väriä saatu myös vuorisinooberista on kysymysmerkki. Värin eriasteinen mustuminen on tälle väriaineelle kuitenkin ominaista, tosin sideaineena käytetty veri aiheuttaa myös värin tummumista.

Okrat ovat vanhimpia tunnettuja väriaineita, tumma okra on punertavaa,

punainen sävy johtuu vähäisestä vapaan rautaoksidin määrästä. Värin katsotaan kuuluvan keltaisiin okriin vaikka se tarkasti ottaen lähentelee ruskeaa.

Sävyt ruskeasta mustaan saatiin mangaanioksidista, vihertävät sävyt rautasilikaatista.

Mustaa saatiin myös hiilletystä luusta ja puusta, valkoinen kalsiumkarbonaatista (liitu) ja kalsiumsulfaatista (kipsi), myös talkkia on käytetty.

**Sideaineista**

Maaväri on täytynyt ensin hiertää jauheeksi. Siihen on käytetty kiveen koverrettuja kuppeja, kullekin värisävylle on todennäköisesti ollut oma kuppinsa, jotta sävyt on saatu pysymään puhtaina.

Saatuun jauheeseen on sitten hierretty sideainetta värin pysymiseksi maalattavalla pinnalla. Punaiset väriaineet on hierretty enimmäkseen vereen, valkoiset maitoon. Maidon sisältämä kaseiini toimii liima-aineena, siinä on myös mukana hieman rasvaa.

Munanvalkuainen on myös vanha sideaine väreille. Arabikumia on myös käytetty sideaineena. Sitä on saatu kovetetusta akasian mahlasta, joka jauheena on vedenpitävää.

Tuareginomadit ovat käyttäneet tätä hartsia, aberlarlan n-absa, hätätilanteessa myös keiton ainesosana. Sideaineena on käytetty myös eläinrasvaa, mahdollisesti myös hunajaa. Myös mehiläisvahan ja lintujen ulosteiden käyttö sideaineena on ollut mahdollista.

**Maalausvälineistä**

Kuvien maalaamiseen on todennäköisesti käytetty erilaisia ja kokoisia siveltimiä, joita on tehty eläinten karvoista ja myös möyhentämällä kasvien varsia. Lintujen sulista on saatu hyviä pensseleitä

Sormin on myös saatettu maalata ja puhaltamalla väriainetta suusta maalauspinnalle kuten on ehkä saatu aikaan valkoinen väri maalattujen kämmenkuvien ympärille.

Aïcha

**Nomadit**

**Nomadit** ovat ihmisyhteisöjä, jotka eivät asetu vakinaiseen asuinpaikkaan, vaan liikkuvat esim. laiduntavien eläinten mukana. Monet kulttuurit ovat olleet perinteisesti nomadisia, mutta nykyisin nomadismi on yhä harvinaisempaa.

Nomadit jaetaan yleisesti ***paimentolaisiin*** eli pastoraalisiin nomadeihin ja ***metsästäjäkeräilijöihin.*** Edelliset paimentavat karjaa ja liikkuvat sen perässä, kun entinen alue ei enää elätä sitä. Jälkimäiset liikkuvat riistaa, kalaa tahi ravintokasveja etsimässä.

Nomadismin vastakohta on ***sedentismi***, paikallaan asuminen.

Näin määrittelee mm. Wikipedia nomadit.

***Puolinomadi*** eli seminomadi viettää osan vuodesta paikallaan asuen ja osan liikkuen paikasta toiseen. Monesti puolinomadi suosii karjana pienikokoisia eläimiä kuten lampaita ja vuohia. Joissain yhteisöissä erityiset paimenet hoitavat karjaa hyvinkin kaukana asuinalueista.

Paimentolaisia eli nomadeja elää eri puolilla maapalloa aina Pohjoiskalotin saamelaisista Itä-Afrikan masaiheimoon ja Lounais-Afrikan himboihin.

Koska nomadit eivät yleensä välitä valtioiden rajoista, eivätkä maksa varoja, hallitukset suhtautuvat heihin karsaasti.

Nomadien ongelmana on ollut ymmärtämättömien ja ei-toivottujen ulkopuolisten tunkeutuminen heidän mailleen omine pyrkimyksineen.

**SAHARAN NOMADIT –**

**ILMAN VALTIOTA**

Meille länsimaalaisille tulee mieleen Saharan nomadeista syvän sinisiin kaapuihin ja turbaaneihin pukeutuneet, kameleineen hiekkadyynien keskellä liikkuvat, ***tuaregit.***

”*Tuaregit ovat nomadikansaa Keski-Saharasta ja kuuluvat berberin suurperheeseen. Olemme asuneet Pohjois-Afrikassa jo aikojen alussa,* ***berberikulttuuri*** *ja kielet tunnettiin jo 2000 vuotta ennen ajanlaskun alkua*”.

Aiemmin tuaregit asuivat koko Saharan alueella, mutta ranskalaisten saapuminen Afrikkaan sotki paimentolaiskansan elämän. Siirtomaavallan kanssa tuaregit kävivät sotaa 50 vuoden ajan. Siirtomaavallan päättyessä alueelle perustettiin itsenäisiä valtioita, kuten Algeria ja Mali. Tuaregit eivät saaneet omaa maata. Heidän alueensa pirstoutui monen maan kesken. Vaeltajat eivät enää voi vaeltaa kuten ennen. ”*Muut kansat ovat aikojen kuluessa omaksuneet valloittajilta kulttuurin, koulujärjestelmän ja kielen, mutta tuaregit eivät.*”

Näin selitti ***Terakaft****-yhtyeen* ***Issa Dicko*** vieraillessaan Helsingissä Kaisaniemen kentällä v.2009. Yhtye soittaa pakolaisten aavikkobluesia sähkökitaroilla.

**AAVIKKOBLUESIA**

Miksi pakolaisten bluesia?

Ensimäinen tuaregien vastarinta-aalto alkoi vuonna 1963 Malissa. Se johti tuaregien kannalta ikävään lopputulokseen: tuaregien asuinalueiden valtiot tappoivat karjaa ja myös kansalaisia sumeilematta. Algerian hallitus joutui luovuttamaan Malin puolelle suuria määriä tuaregeja teloitettaviksi.

60-luvulla sitten alkoi tuaregien pakolaisaaltoliike.

”Yritämme saada ulkoministeriöltä tukea liikkuvan äänistudion hankkimiseen Maliin. Liikkuva studio palvelisi koko tuaregyhteisöä, ei vain tuaregeja Malissa. Monissa naapurimaissa tuaregeilla on vaikeaa. Mali on ainut alue, jossa tällainen projekti voi onnistua. Me viemme studion maan rajalle ja tuaregit toiselta puolen tulevat rajan yli äänittämään musiikkiaan”. Näin kuvaili ***Jaana-Maria Jukkara Suomen AfousAfous ry-****keskuksen johtaja.*

”Nykyään nomaditermiin ovat ihastuneet myös matkatoimistot, jotka kosiskelevat hetkeksi arjesta irrottautuvia reppumatkaajia.

Taivaanrantaan on aina löytynyt kaipaajia. Kaipaukseen löytyy kaksi koulukuntaa: ne, jotka unelmoivat pääsystä tiettyyn paikkaan ja ne, joille päämääränä on itse liike.

Mitä mahdottomampaa lähteminen on, sen enemmän sitä ihannoidaan ”.

Näin kertoilee ***antropologi Tea Virtanen.***

**Kirjalliset lähteet:**

1) Nomadit (Wikipedia, Internet)

2) Jürgen F.Kunz: Verbogene Schätze der Sahara Druckhaus Kastner, Wolnzach v.2009

3) Maailma kylässä: Terakaft soittaa pakolaisten bluesia aavikolta (Internet)

Agaouad

**Tifinagh**

Tuaregit käyttävät kirjoitetussa kielessään yhä konsonantteihin perustuvaa tifinagh-kirjaimistoa, joka perustuu vanhaan libyalaiseen kirjoitustyyliin ja muinaiseen foinikialaiseen aakkostoon.

**12 000 vuotta**

**Saharan ilmastohistoriaa**

Maapallon ilmastohistoriaa on pystytty vähitellen avaamaan.

Merisedimenttejä tutkimalla on havaittu, että maapallon lämpimät ja kylmät kaudet jäätiköitymisineen näyttävät tulevan ja menevän syklisesti.

Selityksen syklisyydelle antaa ns. **Milankowićin teoria,** jonka mukaan maapallon saama auringon säteilyn määrä riippuu maapallon radasta ja asemasta avaruudessa.

**Käytetyt lähteet:**

- Juha-Pekka Lunkka: Maapallon ilmastohistoria

- Nasa, maapallokuva

- Bokhenin muokkaama kaavio Perryn & Hsu:n tutkimuksesta.

1. Maapallon kuvitellun akselin **kaltevuuskulma** maan ratatasoon nähden vaihtelee 41 000 vuoden syklissä välillä 22,2 - 24,5 astetta. Se on tällä hetkellä 23,5 astetta.

2. Maapallo kiertää aurinkoa ellipsin muotoista rataa.Ellipsiradan muoto vaihtelee 100 000 ja myös 413 000 vuoden sykleissä, jolloin radan muotoa kuvaava **eksentrisyys** vaihtelee välillä 0,0050 - 0,0607. Se on tällä hetkellä 0,0167 ja on menossa pyöreämpään suuntaan.

3. Maapallon kuviteltu akseli tekee kaltevuuskulman muutoksen lisäksi myös kiertoliikettä (**huojunta**, prekessio) suorittaen 23 000 vuodessa täyden kierroksen.

Ottamalla huomioon lisäksi mm. auringon aktiivisuuden muutokset (11 ja 90 000 sykleissä) on voitu luoda malleja, jotka näyttäisivät melko hyvin pitävän yhtä maapallon ilmastohistorian kanssa. Malleja ovat Milankowićin teorian pohjalta kehitelleet mm. **Charles A. Perry ja Kenneth J Hsu (Geophysical, archaeological, and historical evidence support a solar-output model for climate change)**.

Vasta lämpimän kauden ja sateiden alkaessa ihmiset saattoivat siirtyä savannille suurten villieläinten perässä.

Samaan aikaa ihminen alkaa etsiä syntyjä syviä ja maalaa maailmanselityksenään pyöreäpäisiä jumalhahmoja kallioon.

Metsästysonni alkaa kääntyä, kun noin 6900 vuotta sitten Sahara alkaa jälleen kuivua.

Kuivuminen ei tapahdu yht'äkkiä, mutta aaltomaisesti kuitenkin vääjäämättä, saaliseläimet kaikkoavat. Vähitellen metsästäjä-keräilijöiden päässä syntyy ajatus, miten selvitä hupenevien saaliiden kanssa.

Keksitään eläinten vangitseminen - näin säästetään ruokaa pahemman päivän varalle. Muutetaan tarpeen tullen etelämmäksi ja sitten sateiden uudelleen palatessa muutetaan takaisin savannille.

Väestö on kasvanut. Vaikka saaliseläimiä on enemmän on jatkettava saaliseläinten tarhaamista. Vähitellen omaksutaan uusi elämänmuoto, syntyy pysyvää asutusta. Maanviljelys ottaa ensi askeliaan.

Tästä alkaa neoliittinen vallankumous...

Bokheni